Olivier verlore vir SA-krieketDuanne Olivier het ’n Kolpak-kontrak met Yorkshire onderteken. Foto: Cricinfo. Ten spyte van die feit dat Krieket Suid-Afrika (KSA) vir Duanne Olivier ’n nasionale kontrak van twee jaar aangebied het, het hy steeds ’n Kolpak-kontrak met die Engelse graafskap, Yorkshire, onderteken. Olivier sou vroeër vanjaar nie deel van die toetsreeks teen Pakistan gewees het nie, maar Vernon Philander en Lungi Ngidi se beserings het die pad vir die Bloemfonteinse blits gelyk gemaak om weer toetskrieket vir die Proteas te speel. En hóé het hy nie sy geleenthede aangegryp nie. In drie toetse teen Pakistan het hy 24 paaltjies geneem om as die speler van die reeks aangewys te word. In die onlangse Protea-fiasko teen Sri Lanka het hy steeds sewe paaltjies laat kantel. “My besluit mag dalk moeilik wees vir sommiges om te verstaan, maar om ’n professionele sportman te wees, is ’n korttermynloopbaan en om my geleenthede die beste te benut, moes ek alle opsies oorweeg het,” het Olivier op Instagram gesê. “Dit is die moeilikste besluit van my lewe en ek verwag nie dat KSA daarmee sal saamstem óf dit sal verstaan nie.” Die Protea-afrigter, Ottis Gibson, het sy misnoeë met Olivier se besluit uitgespreek, veral omdat Olivier se kartetse en aggressie baie tot die Proteas se sukses met die bal bygedra het. ’n Snelboulaanval van Dale Steyn, Vernon Philander, Kagiso Rabada en Olivier was iets waaroor die meeste spanne net kon droom. “Ons is teleurgesteld in Duanne se besluit om ’n Kolpak-kontrak te onderteken. Hy was ’n sleutelfiguur in ons span en was sonder twyfel een van die sterre.” Olivier se nasionale kontrak sou hom tot 2021 deel van die Protea-opset gemaak het. KSA se groot baas, Thabang Moroe, was krities oor Olivier se besluit en het gesê dat Olivier baie geleenthede die afgelope paar maande gekry het om sy droom as internasionale speler te verwesenlik. Yorkshire Krieketklub se direkteur, Martyn Moxon, was verheug dat die 26-jarige snelbouler by die klub aangesluit het. “Hy het vir drie jaar geteken, maar ons hoop dat dit ’n langtermynkontrak sal wees.”